Ɣocä 12
1
Ɛ-pa-rim ɛ yieen jiɔam,
kä butdɛ ni kɔɔr jiɔam
kui̱ känyä ca̱ŋ,
ŋuan ni ka̱a̱cni kɛnɛ
ko̱o̱ri rɛydiɛn.
La̱tkɛ ca̱p mɛɛtda kɛ A-thi-ri-ya
kä naŋkɛ liɛɛth kä I-jëp.
2
Kuoth Nhial bɛ Juda nöŋ luk,
bɛ I-thɛ-rɛl duäc
kɛ kui̱ lätnikɛ,
kä bɛ luɔ̱c ɛ nikɛ lät kɛ.
3
Kɛ ɣöö Je-kɔb cɛ kueer kɛ cuɛ̈kdɛ
ni ji̱ man a /ka̱n kɛ ni dap,
kä mëë ca wut cɛ lɛni kueer
kɛ Kuoth.
4
Cɛ lɛni kueer kɛ jääk Kuɔth
kä cuɛ puɔ̱t,
cuɛ wiee kä cuɛ jɛ thiec
kɛ puɔ̱th.
Kä Beth-ɛl cuɛ röm kɛ Kuoth,
ɛn wi̱ni cu Kuoth ruac kɛ jɛ.
5
Nɔmɔ ɛ jɛn Kuoth Nhial ni Kuoth
in la Ruey Ɣɔaa,
Kuoth Nhial ɛ jɛn ciötdɛ.
6
Kä yɛn kua rɔ riet Kuothdun
kɛ luäkdɛ ɛ lat yɛn nhök
kɛnɛ thuɔ̱k,
kä liɛpɛ Kuothdun ni ciaŋ.
Riet luɔ̱k tin kɔ̱ŋ
7
Ce̱tdɛ kɛ köök mi te tetdɛ
kɛ theemni kacä,
nhɔkɛ ni mac nath.
8
Kä laar Ɛ-pa-rim jɛ i̱,
“Ɣän cä ria̱ŋ, ɣän cä rɔ
jek ŋɔak ti ŋuan.”
Kä ria̱ŋdä /ca dueer dee jek thi̱n.
9
Kuɛ la ɣöö ɛ ɣän Kuothdu
ni Kuoth Nhial ni kä I-jëp.
Bä ji̱ nyɔk kɛ jak kä cieŋ
rɛy kɛmɛni,
ce̱tnikɛ ni̱n ti̱mä Kuɔthdu.
10
Ɛ jɛn ɣän Kuoth ëë ruac
kɛ göök,
kä mockɛ nën,
kä cua̱ nɛɛkä la̱t ruaacni
cäätni kɛ kɛ.
11
Kä mi te Gil-yad kɛ dueer,
bi ji̱kɛ a baŋ,
ba yi̱knikiɛn da̱k piny
rɛy ka̱a̱kni.
Näk kɛn ni thääk kä Gil-gal
ala muc ba yi̱knikiɛn
däk rɛy ka̱a̱kni.
12
Cu Je-kɔb rɔ bar muun Ä-ram,
ɛn wa̱a̱ni cu I-thɛ-rɛl lät
kɛ ɣöö bɛ ciek jëk,
kä kɛ kui̱ ciek cuɛ det yiën.
13
Kɛ gök ci Kuoth Nhial gaat
I-thɛ-rɛl ka̱m raar kä I-jëp.
Kä cuɛ kɛ tit kɛ gök.
14
Kɛ ɣöö ci Ɛ-pa-rim Kuoth Nhial
muc kɛ jiath lɔaac mi di̱i̱t,
kɛ kui̱ ɛmɔ bi Kuothdɛ duer riɛm
pa̱l wi̱i̱dɛ
kä bɛ pöcdɛ luɔ̱c jɛ.
